<http://www.tribuna.ro/stiri/actualitate/imaginatie-si-creatie-in-scoala-viitorului-la-turnu-rosu-102603.html>

**Imaginație și creație în școala viitorului, la Turnu Roșu**

Luni, 15 decembrie, la orele amiezii, Biblioteca Comunală din Turnu Roşu a găzduit vernisajul expoziţiei „Imaginaţie şi creaţie în şcoala viitorului”, realizată de elevi şi cadre didactice de la Şcoala Gimnazială „Matei Basarab” din Turnu Roşu. Expoziţia reprezintă o activitate de bilanţ a primelor trei luni de derulare a proiectului „Școala viitorului – Inovaţie şi performanţă în dezvoltarea competenţelor pentru o viaţă de succes”, derulat de Şcoala Gimnazială „Liviu Rebreanu” din Târgu Mureş, în parteneriat cu Şcoala Gimnazială „Matei Basarab” Turnu Roşu. Cele mai multe dintre exponatele expoziţiei reprezintă diverse decoraţiuni şi podoabe specifice sărbătorilor de iarnă, obiecte realizate în cadrul Atelierului „Handmade”, format prin acest proiect, dar şi diverse panouri sau alte staduri expoziţionale pe care sunt prezentate fotografii din timpul derulării activităţilor altor ateliere sau cluburi ale proiectului, creaţii literare ori alte obiecte.
Pe lângă elevii şi cadrele didactice de la instituţia de învăţământ din Turnu Roşu, la vernisajul expoziţiei a participat primarul comunei, Stelian Istrate, mai mulţi consilieri locali, angajaţi ai Primăriei Turnu Roşu, părinţi ai copiilor etc.
Deschiderea festivităţii a fost asigurată de directorul şcolii, prof, Constantin Coropeţchi, care, după ce a mulţumit tuturor celor prezenţi, a ţinut să menţioneze că expoziţia are rolul de a arăta tuturor membrilor comunităţii, celor interesaţi, câteva din rezultatele muncii copiilor şi cadrelor didactice în urma activităţilor derulate prin proiect.
Expertul de informare şi publicitate, prof. Claudia Lia Purece, a prezentat tuturor participanţilor principalele date despre proiectul derulat, despre atelierele şi cluburile în care sunt implicaţi copiii şi cadrele didactice din Turnu Roşu.
După prezentare, unii dintre consilierii locali au felicitat persoanele implicate şi au adresat întrebări legate de proiect.
La finalul vernisajului, cei prezenţi au asistat la un microrecital de colinde susţinut de elevii şcolii din Turnu Roşu.
Expoziţia „Imaginaţie şi creaţie în şcoala viitorului” va rămâne 30 de zile la Biblioteca Comunală din Turnu Roşu.
La jumătatea lunii octombrie a acestui an, membrii „Clubului de Presă”, dezvoltat prin proiectul „Școala viitorului – Inovaţie şi performanţă în dezvoltarea competenţelor pentru o viaţă de succes” la instituţia de învăţământ din Turnu Roşu, au fost oaspeţii redacţiei cotidianului Tribuna, unde au aflat despre istoria ziarului, despre felul cum un eveniment ajunge o ştire, despre ce înseamnă meseria de redactor, cum se face macheta unei pagini, cum se tipăreşte ziarul şi cum se păstrează legătura cu cititorii. Informaţiile colectate atunci le vor fi de folos în încercarea de a crea o revistă proprie, în care să publice noutăţi despre şcoala lor, articole de divertisment şi materiale referitoare la personalităţile locului.